Boulter weer vlugtig op Kamanjab in die hof - Howe - Republikein
Tuesday, September 28th, 02:39:26
Boulter weer vlugtig op Kamanjab in die hof
30 June 2021 | Howe
Die Britse miljardêr mnr. Harvey Boulter (51, foto) wat daarvan beskuldig word dat hy sy plaasbestuurder op 27 Februarie vanjaar doodgeskiet het, se verhoor is vanoggend in die landdroshof op Kamanjab ná 'n vlugtige verskyning tot 20 September uitgestel.
Landdros Eric Kesslau het gelas dat hy in aanhouding bly.
Boulter was sedert sy vorige hofverskyning in Mei eers in isolasie in die Safari Hotel in Windhoek nadat hy Covid-19 opgedoen het, en is daarna op aanbeveling van 'n dokter na die Paramount-gesondheidsentrum in Eros oorgeplaas.
Boulter word daarvan beskuldig dat hy mnr. Gerhard van Wyk vermoor het. Hy het ná dié skietvoorval op sy plaas Kaross in Februarie vanjaar, nog nie een nag in polisieselle deurgebring nie.
Komm. Ismael Basson, bevelvoerder van die polisie in die Khomasstreek, het vroeër bevestig Boulter is direk vanaf die hotel na die Paramount-gesondheidsentrum in Eros geneem nadat dit bevind is hy is Covid-19-vry. Isolasie en voorsorgmaatreëls kan 10 dae ná die eerste simptome gestaak word.
Landdros Immanuel Udjombala het op 11 Mei vanjaar Boulter se formele borgtogaansoek in die Outjo-landdroshof van die hand gewys.
Basson het vroeër aan Republikein se susterkoerant Namibian Sun gesê toe Boulter van vir sy borgtogaansoek vanaf Windhoek na Outjo geneem is, is hy uit die hospitaal ontslaan.
Hy het glo gedurende sy borgtogaansoek "komplikasies" ontwikkel en 'n doktersbrief gekry waarin aanbeveel word dat hy in 'n hospitaal in Windhoek behandeling ondergaan.
Boulter staan tereg op 'n klag van moord nadat hy na bewering vir Van Wyk op 27 Februarie op Kaross naby Kamanjab doodgeskiet het. Hy self is tydens die voorval gewond.